Polisie ondersoek ‘okkulte-verwante’ moordeDie polisie in Gauteng ondersoek vier moorde wat glo met okkulte en ŉ beweerde godsdienstige bediening verband hou. Die Saturday Star berig dat drie van die oorledenes betrokke was by Overcomers Through Christ (OTC), ŉ bediening wat onder meer met voormalige sataniste werk. Michaela Valentine (25) is vroeër die maand met ŉ mes in haar huis aan die Wes-Rand doodgesteek. Natacha Burger (31) en haar buurvrou, Joyce Boonzaaier (68) se liggame is in Julie in Burger se woonstel in Centurion gevind. Boonzaaier was glo nie by OTC betrokke nie. Past. Reg Bendixen is in Augustus in sy huis in Honeydew, Johannesburg vermoor. Ria Grunewald, stigter van OTC, sê sy en ander lede van die bediening kry doodsdreigemente. “Ek het boodskappe ontvang dat nog mense wat my lesing bywoon, doodgemaak sal word.”